Az MSZP olyat húzott, hogy a jobboldal reszkető lábakkal várhatja a választást

Mindenki látott már elképesztően szánalmas próbálkozásokat a fiatalság megnyerésére, erre mutatunk egy újabb példát.

Rettegj jobboldal, itt az MSZP-s fidget spinner! Nem ez nem vicc, jól olvasták, MSZP-s fidget spinner. Leírom még egyszer, hogy igazán bevésődjön az agyakba, MSZP-s fidget spinner.

Íme, az MSZP legfőbb fegyvere - egy olvasónk küldte nekünk az EFOTT-ról /Fotó: Blikk

A következőképpen történhetett ennek a remek marketingfogásnak a kitalálása. Ült az MSZP PR csapat egy légkondicionált teremben, szigorúan 45 felett mindenki. Három óra eltelt már, egy épkézláb ötlet nem hagyta el senki száját. Lassan elfogy a zöld üveges 0,33-as ásványvíz. Pogácsa már az első fél óra után sem volt. Enyhe hónaljszag kezdi belepni a szobát, a légkondi eddig tudta feltartóztatni az elkerülhetetlent.

Az egyik PR-os tagnak dereng valami. Mintha olvasta volna valamelyik portálon, hogy van ez az izé, ez a kis csapágyas szar. Ami forog. Tudjátok. Semmi értelme nincs de zabálják a fiatalok. Fél óra is eltelik, de végül megtalálják a kérdéses eszközt, ehhez öt Blackberry készülék erőit is egyesítették. „De mit tudnánk ezzel kezdeni?” - merült fel valószínűleg a kérdés egy jelenlévőben. Hát rárakjuk, hogy MSZP, aztán mehet is a fesztiválokra. Mesteri elképzelés, kíváncsian várjuk a Fidesz válaszlépését, mondjuk egy Fidesz-spinnert, ugyanis ha erre nem lépnek valamit, kérdéses lesz helyzetük a következő választáson!